钦定古今图书集成/明伦汇编/宫闱典/第128卷 > 刘贞亮
## 钦定古今图书集成/明伦汇编/宫闱典/第128卷 > 刘贞亮

按《唐书宦者传》：“贞亮，本俱氏，名文珍，冒所养宦父，故
改焉。性忠彊，识义理。平凉之盟，在浑瑊军中，会卤变，
被执且西，俄而得归，出监宣武军，自置亲兵千人。贞
元末，宦人领兵附顺者益众。会顺宗立，淹痼弗能朝，
惟李忠言、牛美人侍。美人以帝旨付忠言，忠言授之
王叔文，叔文与柳宗元等裁定，然后下中书。然未得”
纵欲，遂夺神策兵以自彊。即用范希朝为京西北禁
军都将，收宦者权。而忠言素懦谨，每见叔文与论事，
无敢异同，唯贞亮乃与之争。又恶朋党炽结，因与中
人刘光琦、薛文珍、尚衍、解玉、吕如全等同劝帝立广
陵王为太子监国，帝纳其奏。贞亮召学士卫次公、郑
𬘡、李程、王涯至金銮殿草《定制诏》，“太子已立，尽逐叔
文党，委政大臣，议者美其忠。高崇文讨刘辟，复为监
军。初，东川节度使李康为辟所破，囚之。崇文至，辟归，
康求雪，贞亮劾以不拒贼，斩之，故以专悍见訾。累迁
右卫大将军，知内侍省事。元和八年卒，赠开府仪同
三司。宪宗之立，贞亮为有功，然终身无所宠假。吕如
全历内侍省内常侍、翰林使坐擅取樟材治第，送东
都，狱至閺乡，自杀。又郭旻醉触《夜禁》，杖杀之。五坊朱
超晏、王志忠纵鹰隼入民家，搒二百，夺职。由是莫不
慑畏。